Document ID: 32014R1344

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1344/2014 ΤΗΣ ΕΠΙΤΡΟΠΉΣ
της 17ης Δεκεμβρίου 2014
σχετικά με αύξηση των αλιευτικών ποσοστώσεων 2014/15 για τον γαύρο στον Βισκαϊκό Κόλπο κατά τις ποσότητες που διατηρήθηκαν από τη Γαλλία και την Ισπανία την αλιευτική περίοδο 2013/14 σύμφωνα με το άρθρο 4 παράγραφος 2 του κανονισμού (ΕΚ) αριθ. 847/96 του Συμβουλίου
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 847/96 του Συμβουλίου, της 6ης Μαΐου 1996, που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων (1), και ιδίως το άρθρο 4 παράγραφος 2,
Εκτιμώντας τα ακόλουθα:
(1)
Σύμφωνα με το άρθρο 4 παράγραφος 2 του κανονισμού (ΕΚ) αριθ. 847/96, τα κράτη μέλη μπορούν να ζητούν από την Επιτροπή, πριν από τις 31 Οκτωβρίου του έτους εφαρμογής της αλιευτικής ποσόστωσης που τους έχει χορηγηθεί, να διατηρήσουν έως το 10 % της ποσόστωσης κατ' ανώτατο όριο προς μεταφορά στο επόμενο έτος. Η Επιτροπή προσθέτει στην αντίστοιχη ποσόστωση τη διατηρηθείσα ποσότητα.
(2)
Τα TAC και οι ποσοστώσεις των κρατών μελών για το απόθεμα γαύρου στον Βισκαϊκό Κόλπο (υποπεριοχή ICES VIII) ορίζονται σήμερα για ετήσια περίοδο διαχείρισης που διαρκεί από την 1η Ιουλίου έως τις 30 Ιουνίου του επόμενου έτους.
(3)
Ο κανονισμός (ΕΕ) αριθ. 713/2013 του Συμβουλίου (2) καθορίζει τις αλιευτικές ποσοστώσεις για τον γαύρο στον Βισκαϊκό Κόλπο (υποπεριοχή ICES VIII) για την περίοδο που αρχίζει την 1η Ιουλίου 2013 και λήγει στις 30 Ιουνίου 2014.
(4)
Ο κανονισμός (ΕΕ) αριθ. 779/2014 του Συμβουλίου (3) καθορίζει τις αλιευτικές ποσοστώσεις για τον γαύρο στον Βισκαϊκό Κόλπο (υποπεριοχή ICES VIII) για την περίοδο που αρχίζει την 1η Ιουλίου 2014 και λήγει στις 30 Ιουνίου 2015.
(5)
Ωστόσο, λαμβανομένων υπόψη των ανταλλαγών αλιευτικών δυνατοτήτων σύμφωνα με το άρθρο 16 παράγραφος 8 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (4) και τις μεταφορές ποσοστώσεων σύμφωνα με το άρθρο 4 παράγραφος 2 του κανονισμού (ΕΚ) αριθ. 847/96, οι ποσοστώσεις για το εν λόγω απόθεμα στη Γαλλία και την Ισπανία κατά την αλιευτική περίοδο 2013/14 ανήλθαν σε 3 590,9 τόνους και 15 226 τόνους αντιστοίχως.
(6)
Στο τέλος της εν λόγω αλιευτικής περιόδου η Γαλλία και η Ισπανία ανέφεραν αλιεύματα γαύρου στον Βισκαϊκό Κόλπο συνολικής ποσότητας 3 197,05 και 14 468,16 τόνων αντιστοίχως.
(7)
Η Γαλλία και η Ισπανία ζήτησαν, σύμφωνα με το άρθρο 4 παράγραφος 2 του κανονισμού (ΕΚ) αριθ. 847/96, να διατηρηθεί και να μεταφερθεί στην επόμενη αλιευτική περίοδο ένα μέρος της οικείας ποσόστωσης γαύρου για την αλιευτική περίοδο 2013/14. Εντός των ορίων που αναφέρονται στον εν λόγω κανονισμό οι ποσότητες που διατηρήθηκαν θα πρέπει να προστεθούν στις αντίστοιχες ποσοστώσεις που έχουν καθοριστεί με τον κανονισμό (ΕΕ) αριθ. 779/2014 για την αλιευτική περίοδο 2014/15.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η αλιευτική ποσόστωση για τον γαύρο που έχει οριστεί για τη Γαλλία στον Βισκαϊκό Κόλπο με τον κανονισμό (ΕΕ) αριθ. 779/2014 αυξάνεται κατά 359,09 τόνους.
Άρθρο 2
Η αλιευτική ποσόστωση για τον γαύρο που έχει οριστεί για την Ισπανία στον Βισκαϊκό Κόλπο με τον κανονισμό (ΕΕ) αριθ. 779/2014 αυξάνεται κατά 757,84 τόνους.
Άρθρο 3
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 17 Δεκεμβρίου 2014.

Labels: 18
6